BRATISLAVA. Pozdávajú sa vám českí čí britskí kandidáti na europoslancov viac ako tí naši? Stačilo by splniť podmienky na účasť na eurovoľbách v danej členskej krajine Európskej únie a vyberať si môžete len z jej ponuky kandidátov.
Vyberať si do Európskeho parlamentu z kandidátok 17 slovenských politických strán môžete len na Slovensku. Voliť sa nedá na našich ambasádach v zahraničí ako v parlamentných voľbách. A vyberať si napríklad medzi Borisom Zalom a Eduardom Kukanom môžu aj cudzinci z únie žijúci na Slovensku, ktorí o to včas prejavia záujem.
Cudzinec u nás nekandiduje
"Nevedel som, že môžem voliť slovenských europoslancov. Určite nad tým budem rozmýšľať," hovorí britský šéf slovenského občianskeho združenia Slovak Wildlife Society Robin Rigg. Favorita nemá, nepozdávajú sa mu kandidáti vládnej koalície. Tak ako môžu ostatní euroobčania u nás voliť, môžu aj kandidovať. Tento rok však cudzinca za europoslanca nezvolíme - žiadny u nás nekandiduje.
"Voliť vo voľbách do Európskeho parlamentu môže na Slovensku občan ktoréhokoľvek štátu Európskej únie, ak má 18 rokov, povolený trvalý pobyt a 40 dní pred voľbami sa zaregistruje," hovorí Lívia Škultétyová, zapisovateľka Ústrednej volebnej komisie. Na registráciu do slovenských eurovolieb 6. júna ostáva cudzincom už len niekoľko dní. Dovtedy musia od ministerstva vnútra získať a vyplniť prihlasovacie tlačivo a vyhlásenie, že sa nechystajú voliť v inom štáte.
Po nedeli sobota
Ak žijete v Česku, Británii či Írsku, pozor si dajte na termín volieb. V Česku volia 5. aj 6. júna. U nás sa o dvoch dňoch neuvažovalo, po skúsenostiach s katastrofickou účasťou v posledných eurovoľbách však došlo k zmene volebného dňa.
"Nedeľa zrejme nie je vhodným volebným dňom na Slovensku, tak sme sa vrátili k overenej sobote," vysvetľuje Škultétyová. Žiadosť o registráciu do zoznamu voličov treba v Česku podať do 26. apríla v mieste pobytu spolu s vyhlásením o vzdaní sa "volebnej turistiky".
V Británii a Írsku prebieha registrácia do polovice mája, no voliť sa bude skôr ako u nás - v Británii 4. júna, v Írsku o deň neskôr.